Мигаль Лыжечко

**Мига́ль Лыже́чко** (псевдонім **Мига́ль** **Ку́шницькый**; 1991, Кушниця) є русинськый діятель, творець контента, стрімер, малярь, писатель, поет. Майбулш ся знає як автор інформаційного канала на YouTube „Мигаль Кушницькый“, на котрому розказує за русинув, їхньый язык, културу, ґраматику, ортоґрафію, історію Пудкарпатя и похожі темы. Знає русинськый, російськый, украинськый, анґліцькый тай чеськый языкы.

## Животопис
Мигаль Лыжечко ся родив у Кушници Иршавського района (теперь Хустського). Такой у Кушници удходив усі 11 класув ошколы. За материнську бесіду має боржавськый діалект русинського языка.

У 17&nbsp;рокув пушов жити в Ужгород. Тамкы штудовав компютерну інженерію в Ужгородському націоналному університетови.

До руснацької ідентичности прийшов, кой му было за 24&nbsp;рокы&nbsp;— мавучи контакт из чеськов и словацьков бесідами, порозумів, ож они не сут онь такі далекі уд „закарпатського діалекта“ тай зачав ся заглубльовати у тему. Єдным из першых трафункув, кой „увидів свою бесіду на папірьови“, тримле своє знакомство из поетичнов творьбов русинського писателя Ивана Петровція.

Читавым вливом уже у період свої свідомости тай жерелом май глубокого знатя за русинськый язык, його специфіку тай ортоґрафію, называт Facebook-сторунку „По-нашому“.

## Творьба
### YouTube
Тематика основного канала: русинськый народ, язык, култура, історія Пудкарпатя, Лыжечково рудноє село Кушниця. Сохтує накручовати відеа-колаборації из другыма персоналіями: одеськым актором-пудузятником Аммаром Сапо, стендап-коміком Васильом Шоваком, русинськым гудаком Ґошов Ґашаном, полськым YouTube-ером Норбертом Вербицькым; пораз начитує тексты, книгы. Сперед веденьом YouTube-канала не мав скушеності з монтажом відей.

Першоє відео, де розказав мало за себе у пятьох языках, котрі знає, уклав 18.&nbsp;апріля 2020 уклав на свому основному каналови „Мигаль Кушницькый“ на відеострімінґови YouTube. Удтовды опубліковав тамкы булше ги 140&nbsp;відей, на септембер 2024.&nbsp;рока набравши булше ги 8,000&nbsp;пудписникув.

2.&nbsp;апріля 2022 вчинив другый канал, присяченый компютерным бавкам, на котрому на септембер 2024.&nbsp;рока уйшло булше ги 250 відей и прямых транслацій тай на котрый на тот час пудписано булше ги 1,000&nbsp;чоловік.

### Проєкт „Інтерфийса“

23.&nbsp;януара 2021, на 10.&nbsp;ручницю закладеня русинської Вікіпедії, вытворив проєкт „Інтерфийса“ (на зачаткови стилізованый ги „InterФийса“)&nbsp;— новинковоє інтернет-уданя за технолоґії, техніку тай популарну науку. Зачинав тот проєкт як канал у месенджерови Telegram, самі матеріалы ся публіковали на платформі Telegraph уд тых такой розробникув; дале у проєкта ся появила сторунка у соціалнуй сітці Twitter. 23.&nbsp;юлія 2022 „Інтерфийса“ дустала свуй вебсайт на доменови interfyisa.com. Станом на септембер 2024 уданя має вебсайт из май булш ги 110&nbsp;публікаціями, Telegram-канал, Twitter, Instagram тай сторунку на русинськуй соціалнуй сітці Трумбета.

17.&nbsp;януара 2024 была анонсована папірьова зберька „Інтерфийса“ з убраныма матеріалами тай новыма ексклузивами.

### Радіо
Довгый час быв реґуларным гостьом першого пудкарпатського інтернет-радіа „Єден“, читав у етерах книжкы (у тум числі по русинськы), вюг передачу подкастового типа на слобудну тематику „Троє на ‚Єден‘“.

Уд септембра 2024.&nbsp;рока&nbsp;— спувведучый тай спувредактор проґрамы „Слововиця“ из Даміяном Трохановськым на радіови „Лем.фм“.

### Товмацька діятелность
Участвовав у товмаченьови популарної компютерної бавкы Minecraft, децентралізованої соціалної сіткы Mastodon (на основі котрої ходит русинська інстанція Трумбета) тай ґрафічного редактора Photopea на русинськый язык.

### Мальованя
Пораз малює ілустрації, іншпіровані народныма мотивами, у тум числі у виді тату-ескізув.

### Літературна діятелность
Што ся кыват фізичных носителюв, свої літературні творы публікує у „Алманахови днешньої русинської літературы“, журналови „Отцюзнина“. Онлайн творы му мож найти на сих двох вебсторунках:
* поетичні творы Мигаля Лыжечка на сайтови „Карпаторусинської поезії“
* прозові творы Мигаля Лыжечка на сайтови „Общества про русинськый розвуй“

## Удкликованя
* Канал на YouTube
* Бавковый канал на YouTube
* Канал у Telegram
* Інтерфийса
* Facebook
* Мальованя у Instagram
* Мальованя на Behance
* Medium

## Референції

Катеґорія:Русиньскы писателї
Катеґорія:Русиньскы поеты